Van ope brief tot waarskuwingsbrief vir pediaterDr. Tim de Maayer (Foto: Change.org) Dr. Tim de Maayer, die pediater wat aanvanklik geskors is ná ŉ ope brief oor die Rahima Moosa-moeder-en-kind-hospitaal (RMMCH), is terug by die werk. Tog word daar nou dissiplinêre stappe teen hom gedoen. De Maayer is glo meegedeel dat ŉ waarskuwingsbrief aan hom beteken sal word. Daar word gevrees dat die waarskuwing eindelik tot sy ontslag sal lei. Volgens die Progressive Health Forum word De Maayer nou boonop gedwing om dr. Nozuko Mkabayi, uitvoerende hoof van die RMMCH, om verskoning te vra omdat hy glo ŉ kort boodskap gestuur het waarin hy sy kollegas bedank het vir hul ondersteuning ná die ope brief. Jack Bloom, die DA se woordvoerder oor gesondheid in Gauteng, sê dié nuus is uiters teleurstellend. Die Suid-Afrikaanse Mediese Vereniging (Sama) sê op sy beurt De Maayer se dapperheid stel ŉ voorbeeld vir medici oor die hele land wat hoofsaaklik ŉ verantwoordelikheid teenoor hul pasiënte het en nié die fasiliteite waar hulle in diens is nie. “Wat nou met dr. De Maayer gebeur, is niks meer as ŉ wraaksugtige poging van hospitaalowerhede om ŉ kritikus van hul swak administrasie stil te maak nie,” sê dr. Vusumuzi Nhlapho, uitvoerende hoof van Sama. Nhlapho beskuldig Mkabayi van “gewetenlose, onetiese en skandelike gedrag”. Nhlapo én Bloom meen die departement van gesondheid behoort ŉ ondersoek na Mkabayi se optrede teenoor De Maayer asook haar beweerde wanbestuur van die RMMCH te gelas. “Toestande by dié hospitaal moet drasties verbeter word sodat moeders en kinders ordentlike sorg kry,” sê Bloom. “Die huidige situasie is haglik, en dit is ewe skandelik dat die Gautengse departement van gesondheid nie vroeër ingegryp het om die saak doeltreffend te hanteer nie,” sê Nhlapho op sy beurt. Volgens hom is dit boonop nog meer kommerwekkend dat die departement van gesondheid nie vinniger optree om die haglike omstandighede by die RMMCH aan te pak nie. “Wat nou nodig is, is dat dr. De Maayer sonder voorwaarde heraangestel word, dat sy bekommernisse op die hoogste vlak binne die Gautengse departement van gesondheid aangeraak word, en dat die regstelling van hierdie kwessies voorkeur geniet binne die departement.”